Gandia reafirma el seu compromís en la lluita contra la violència masclista
30 gener 2024

## Gandia reafirma el seu compromís en la lluita contra la violència masclista30 gener 2024Última actualització: 30 gener 2024

![](../gestion/img/4efc2b2484783bb42c15f837a9ab23670c45c346fc961ce3fb4fc91051f6e511.jpg)  
  

La sala B del Teatre Serrano ha acollit aquest matí l'acte de presentació del taller '**La màscara de l'amor**_'_. Una iniciativa iniciada des de la regidoria de Protecció, Seguretat i Convivència, i el departament d'Igualtat de l'Ajuntament de Gandia.

La mesura, que durant aquestes setmanes permet que s'impartisquen en diferents centres educatius tallers i xerrades, té com a objectiu prevenir i detectar les relacions tòxiques i les dinàmiques de maltractament que puguen sorgir a edats primerenques.

Dins la programació d'aquestes activitats, el Serrano ha organitzat una jornada inaugurada per l'alcalde de Gandia, **José Manuel Prieto**. A més de representants del consistori i de la Policia Local, la trobada ha comptat amb les persones implicades en el projecte i alumnat de diversos centres educatius de la nostra ciutat.

Durant el matí s'han projectat dos curtmetratges sobre la temàtica: 'El principi del final' i 'Una conversa important'; projectat un vídeo de Vicent Garrido; a més d'impartir dues xerrades. A la primera, han intervingut les regidores **Lydia Morant** i **Maribel Codina**, juntament amb el Comissari Principal Cap de la Policia Local de Gandia, **José Martínez Espasa**, a més de la periodista Marina Vallés, que també ha participat en una altra trobada que ha comptat amb la participació de Tessa García, Óscar pastor (agent de la unitat Gessamí) i amb un integrant de la comunitat educativa.

Enla seua intervenció, l'alcalde ha qualificat la violència masclista com "_un fet estructural que s'està fent més que profund a la societat i que hem d'aturar amb prevenció_". Prieto ha incidit en la importància d'accions com 'La màscara de l'amor' que ajuden a visibilitzar comportaments violents envers la dona.  
"_És una lluita que ens implica a tots: al consistori, a la Policia Local i la seua unitat Gessamí, a més de col·lectius i entitats que col·laboren amb aquesta i altres mesures_".

En aquest punt, ha remarcat la importància del paper que tenen els centres educatius a l'hora de detectar actituds nocives. "_És imprescindible aquesta feina, no només pels alts índexs de violència masclista que vivim hui dia, sinó perquè tot el que no fem ara servirà per a continuar creant societats desiguals i reforçant actituds masclistes. Aquesta és la feina que ens pertoca a tots per aconseguir una societat cada vegada millor_".

[Twittear](https://twitter.com/share)